PREDKLADACIA SPRÁVA

	Na základe plánu legislatívnych úloh vlády SR na rok 2000, po schválení predĺženia termínu, predkladá Ministerstvo dopravy, pôšt a telekomunikácií SR návrh zákona, ktorým sa mení a dopĺňa zákon č. 143/1998 Z.z. o civilnom letectve (letecký zákon) a o zmene a doplnení niektorých zákonov (ďalej len „letecký zákon“).
	Pôvodné návrhy všetkých subjektov civilného letectva na zmeny znenia leteckého zákona predložené na sekciu civilného letectva boli skompletizované a zhrnuté do znenia, ktoré bolo predložené na vnútrorezortné pripomienkové konanie v auguste 2000. Po obdržaní pripomienok bola zriadená pracovná skupina  so zastúpením sekcie civilného letectva, sekcie legislatívnej a právnej a Leteckého úradu SR. Táto skupina prerokovala a v kladnom prípade zapracovala jednotlivé pripomienky do návrhu zmeny leteckého zákona.  
          Návrh zmeny leteckého zákona bol, po prerokovaní na porade vedenia ministerstva a jeho schválení dňa 31.10.2000, postúpený na medzirezortné pripomienkové konanie  ústredným orgánom štátnej správy a zainteresovaným subjektom. Od všetkých boli obdržané odpovede a obdržané pripomienky (od 14 subjektov) boli riešené a zásadné pripomienky  prerokované s navrhovateľmi.                
          V rámci riešenia pripomienok došlo k určitej redukcii navrhovaných zmien leteckého zákona s tým, že boli uplatnené len tie najdôležitejšie, najmä zmeny približujúce znenie zákona právnemu poriadku Európskej únie.
          K zdržaniu, ktoré spôsobilo predĺženie termínu predloženia návrhu zmien leteckého zákona, došlo pri riešení pripomienok Ministerstva obrany SR. Tieto zásadné pripomienky presahovali rámec pripravovanej novely rozšírením pôsobnosti zákona o civilnom  letectve aj na vojenské letectvo. Po vzájomných bilaterálnych rokovaniach Ministerstvo obrany SR tieto zásadné pripomienky neuplatňuje s tým, že problematika bude riešená pri komplexnej novelizácií zákona o civilnom letectve.
          Návrh zmeny leteckého zákona bol prerokovaný v Rade hospodárskej a sociálnej dohody a v Legislatívnej rade vlády Slovenskej republiky. Uplatnené pripomienky boli v akceptovateľnom rozsahu zapracované do predkladaného materiálu.
          Navrhovaná právna úprava nemá vplyv na štátny rozpočet. Zákon je v súlade s Ústavou Slovenskej republiky, ostatnými zákonmi a medzinárodnými zmluvami, ktorými je Slovenská republika viazaná.
          Návrh zmien zákona č. 143/1998 Z.z. o civilnom letectve (letecký zákon) a o zmene a doplnení niektorých zákonov sa predkladá na rokovanie vlády SR bez rozporov.